
Osrednje spletno mesto državne uprave GOV.SI




Številka:  110-164/2026/1	
Datum:    14. 9. 2026	

Na podlagi 63. člena Zakona o javnih uslužbencih (Uradni list RS, št. 32/25 in 1400/26; v nadaljnjem besedilu: ZJU-1)

Ministrstvo za pravosodje, Uprava Republike Slovenije za izvrševanje kazenskih sankcij, 

objavlja javni natečaj za pripravniško uradniško delovno mesto 

SVETOVALEC – PEDAGOG (šifra DM 4133) v Zavodu za prestajanje mladoletniškega zapora in kazni zapora Celje, Sektorju za tretma, Oddelku za vzgojo, za določen čas, in sicer za čas opravljanja pripravništva v trajanju 9 mesecev.

Kandidati, ki se bodo prijavili na prosto uradniško delovno mesto, morajo poleg splošnih pogojev, ki jih urejajo predpisi s področja delovnega prava, izpolnjevati še naslednje pogoje: 

· končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja) ali najmanj specialistično izobraževanje po višješolski izobrazbi (prejšnje)/specializacija po višješolski izobrazbi (prejšnja); 
· znanje uradnega jezika (visoka raven aktivnega obvladanja slovenščine);
· državljanstvo Republike Slovenije;
· ne smejo biti pravnomočno obsojeni na nepogojno kazen več kot šest mesecev zapora zaradi naklepnega kaznivega dejanja, ki se preganja po uradni dolžnosti;
· zoper njih me sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Skladno s prvim odstavkom 117. člena ZJU-1 in z 2. členom Pravilnika o pripravništvu v državni upravi in upravah lokalnih skupnosti (Uradni list RS, št. 92/25; v nadaljevanju: Pravilnik) je pripravnik oseba, ki nima ustreznih predpisanih delovnih izkušenj in prvič sklene pogodbo o zaposlitvi, ustrezno ravni njene strokovne izobrazbe, z namenom, da se usposobi za samostojno opravljanje dela. Za pripravnika se šteje tudi oseba, ki sklene pogodbo o zaposlitvi in se usposablja za samostojno opravljanje dela, če je bila predhodno že zaposlena in še ni končala pripravniške dobe oziroma si ni pridobila dovolj ustreznih delovnih izkušenj za zasedbo delovnega mesta, ustreznega ravni njene izobrazbe. Pripravnik po tem odstavku sklene pogodbo o zaposlitvi za pripravništvo za manjkajoči čas dokončanja pripravniške dobe.


Pojasnilo glede delovnih izkušenj:
Delovne izkušnje so delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu.
Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira.
Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela.

Delovno področje:
· pedagoška diagnostika, prognostika in svetovanje;
· individualno in skupinsko delo z zaprtimi osebami;
· sodelovanje in izvajanje posebnih oblik strokovnega dela z zaprtimi osebami (alkoholizem, droge, spolni delikti, samomori);
· vodenje in odločanje v zahtevnih upravnih postopkih;
· pomoč pri pripravi predpisov in drugih zahtevnejših gradiv;
· zbiranje, urejanje in priprava podatkov za oblikovanje zahtevnejših gradiv;
· samostojno oblikovanje manj zahtevnih gradiv s predlogi ukrepov;
· izvajanje drugih nalog enake ali podobne zahtevnosti s širšega področja dela.

Posebnosti delovnega mesta: delo v eni izmeni.

Prijava na delovno mesto mora vsebovati: 

1. [bookmark: _Hlk220243722]pisno izjavo kandidata o izpolnjevanju pogoja glede predpisane izobrazbe, iz katere mora biti razvidna raven in smer izobrazbe, datum (dan, mesec in leto) zaključka izobraževanja ter ustanova, na kateri je bila izobrazba pridobljena;

2. izjavo kandidata, da v skladu s prvim odstavkom 117. člena ZJU-1 in z 2. členom Pravilnika izpolnjuje pogoje za zasedbo objavljenega pripravniškega delovnega mesta;

3. pisno izjavo kandidata, da aktivno obvlada slovenščino na visoki ravni v skladu z Uredbo o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil (Uradni list RS, št. 22/08);

4. pisno izjavo kandidata, da: 
· je državljan Republike Slovenije,
· ima znanje uradnega jezika,
· ni bil pravnomočno obsojen na nepogojno kazen več kot šest mesecev zapora zaradi naklepnega kaznivega dejanja, ki se preganja po uradni dolžnosti;
· da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Prijava na prosto delovno mesto mora biti pripravljena na obrazcu, ki je priloga tega razpisa z natančno izpolnjenimi vsemi rubrikami in podpisanimi izjavami. Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

V skladu s prvim odstavkom 65. člena ZJU-1 se v izbirni postopek uvrsti kandidat, ki pošlje pravočasno in popolno prijavo, ter izkazuje izpolnjevanje natečajnih pogojev na podlagi prijave.

Kandidat, ki pošlje prijavo prepozno, se v skladu s drugim odstavkom 65. člena ZJU-1, ne uvrsti v izbirni postopek. 

Kandidat, ki pošlje nepopolno prijavo, se v skladu s tretjim odstavkom 65. člena ZJU-1, ne uvrsti v izbirni postopek. 

Kandidat, ki na dan izteka roka za vložitev prijave ne izkazuje izpolnjevanje natečajnih pogojev, se v skladu s četrtim odstavkom 65. člena ZJU-1, ne uvrsti v izbirni postopek. 

Z izbranim kandidatom bo sklenjena pogodba o zaposlitvi za delovno mesto svetovalec – pedagog za določen čas 9 mesecev za čas opravljanja pripravništva in s polnim delovnim časom. Izbrani kandidat bo delo opravljal na sedežu Zavoda za prestajanje mladoletniškega zapora in kazni zapora Celje oziroma na celotnem območju delovanja zavoda. 

Pravice in dolžnosti pripravnika bodo določene glede na uradniški naziv svetovalec III. Pripravniku se določi osnovna plača na podlagi uvrstitve delovnega mesta, na katerem lahko pripravnik delo opravlja neposredno po opravljenem pripravništvu oziroma izpitu, določenem po posebnih predpisih, in sicer tako, da je njegova osnovna plača za čas pripravništva za štiri plačne razrede nižja od osnovne plače tega delovnega mesta, kar pomeni, da bo izbrani kandidat uvrščen v 13. plačni razred, t.j. 1.803,85 eurov bruto (pri čemer se pravica do izplačila osnovne plače v vrednosti tega plačnega razreda pridobi postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju).

Kandidat pošlje elektronsko prijavo, na priloženem obrazcu Vloga za zaposlitev, na elektronski naslov Zavoda za prestajanje mladoletniškega zapora in kazni zapora Celje zpkz-ce@gov.si  z naslovom »javni natečaj – svetovalec – pedagog - pripravnik, št. 110-164/2026«, in sicer v roku 15 dni po objavi na enotnem portalu državne uprave: Delovna mesta | GOV.SI oziroma na spletni strani Zavoda Republike Slovenije za zaposlovanje, pri čemer veljavnost prijave ni pogojena z varnim elektronskim podpisom. Šteje se, da prijava kandidata, ki ni bila oddana na ta način, ni bila vložena.

Obveščanje v postopku javnega natečaja bo potekalo po elektronski poti na elektronski naslov kandidata, s katerega je poslal prijavo na javni natečaj, ali ki ga je za namen obveščanja v postopku navedel v prijavi.

Obvestilo o končanem postopku javnega natečaja bo objavljeno na enotnem portalu državne uprave GOV.SI: Delovna mesta | GOV.SI.

Informacije o izvedbi javnega natečaja in o delovnem področju daje ga. Larisa Ravnjak, telefon: 03 426 67 90, e-naslov: larisa.ravnjak@gov.si. 
                  
                                                                                           Denis Perše
					             generalni direktor

